आज भी 'मुल्तान के सुल्तान' वीरेंद्र सहवाग के नाम हैं ये अदभुत रिकॉर्ड्स
पूर्व भारतीय सलामी बल्लेबाज वीरेन्द्र सहवाग मंगलवार, 20 अक्टूबर को 42 साल के हो गए हैं। सहवाग को उनकी निडर बल्लेबाजी के लिए जाना जाता है और उनके द्वारा खेली पारियां आज भी क्रिकेट फैंस को याद होंगी। आक्रामक बल्लेबाजी के साथ सहवाग ने टेस्ट क्रिकेट में ओपनिंग बल्लेबाजी की परिभाषा ही बदल दी थी। ऐसे में आइए एक नजर डालते हैं सहवाग द्वारा बनाए गए रिकॉर्ड्स पर।
104 टेस्ट मैचों में सहवाग ने 8,586 रन बनाए हैं। टेस्ट में सहवाग ने 23 शतक और 32 अर्धशतक लगाए और इस दौरान उनका औसत 49.34 का रहा। 2013 में उनका 12 साल का टेस्ट करियर समाप्त हुआ था। 251 वनडे मैच खेलने वाले सहवाग ने लिमिटेड ओवर्स की क्रिकेट में भी अपनी ताकत दिखाई है। 15 शतक और 38 अर्धशतक के साथ सहवाग ने वनडे में 8,273 रन बनाए हैं।
सहवाग ने टेस्ट में दो तिहरे शतक लगाए हैं। वह डॉन ब्रैडमैन, क्रिस गेल और ब्रायन लारा के साथ संयक्त रूप से सबसे ज़्यादा तिहरे शतक लगाने वाले बल्लेबाज हैं। टेस्ट में दो तिहरे शतक लगाने वाले सहवाग इकलौते भारतीय बल्लेबाज हैं। सहवाग ने 2004 में मुल्तान में पाकिस्तान के खिलाफ 309 और फिर 2008 में चेन्नई में दक्षिण अफ्रीका के खिलाफ 319 रनों की पारी खेली थी।
टेस्ट में सहवाग भारत के लिए पांचवें सबसे ज़्यादा रन बनाने वाले बल्लेबाज हैं। सहवाग टेस्ट क्रिकेट में 8,500 से ज़्यादा रन बनाने वाले पांचवें भारतीय बल्लेबाज भी हैं। टेस्ट में सहवाग पांचवें सबसे ज़्यादा शतक लगाने वाले भारतीय बल्लेबाज हैं। सचिन तेंदुलकर (51), राहुल द्रविड़ (36), सुनील गावस्कर (34) और विराट कोहली (27) के बाद सहवाग का नंबर आता है। सहवाग (278 गेंद) सबसे कम गेंदों में तिहरा शतक लगाने वाले बल्लेबाज हैं।
सहवाग और टेस्ट और वनडे में 7,500 से अधिक रन बनाने वाले इकलौते ओपनर हैं। वह डॉन ब्रेडमैन के साथ संयुक्त रूप से सबसे अधिक तीन बार टेस्ट में 290 से अधिक के स्कोर पर आउट हुए हैं। सहवाग एक दिन में सबसे अधिक 284 रन बनाने वाले भारतीय बल्लेबाज हैं। वनडे क्रिकेट में दोहरा शतक लगाने वाले सहवाग दूसरे बल्लेबाज हैं। अब तक छह लोग यह कारनामा कर चुके हैं।
वनडे क्रिकेट में सहवाग और सचिन 4,387 रनों की साझेदारी करके नौवें सबसे ज़्यादा रन जोड़ने वाली जोड़ी बन गए हैं। भारत के लिए साझेदारी में सबसे ज़्यादा रन बनाने के मामले में ये जोड़ी चौथे स्थान पर है। टेस्ट क्रिकेट में सहवाग ने गौतम गंभीर के साथ मिलकर 4,412 रन जोड़े और आठवें सबसे ज़्यादा रन जोड़ने वाली जोड़ी बने। तेंदुलकर और द्रविड़ टेस्ट में सबसे ज़्यादा 6,920 रन जोड़ने वाली भारतीय जोड़ी है।
awa_Deva awa_Deva awa_Deva awa_Deva awa_Deva awa_Deva awa_Deva